钦定古今图书集成/明伦汇编/氏族典/第265卷 > 王令谋
## 钦定古今图书集成/明伦汇编/氏族典/第265卷 > 王令谋

按《十国春秋》，吴王令谋，故徐知诰客也。初为昇州判
官，已而改扬府左司马，转内枢使。乾贞中，徐知询握
兵金陵，与知诰相猜忌，知诰颇患之。令谋说知诰曰：
“公辅政日久，挟天子以令境内，谁敢不从？知询年少，
恩信未洽于人，无能为也。”未几，迁同平章事。太和三
年，进左仆射，兼门下侍郎，与宋齐丘同平章事。六年，
拜司徒，已又领忠武军节度使。天祐三年，令谋如金
陵，劝知诰受禅，辞不受。九月，癸丑，卒。令谋素柔猾，鲜
志操，老病无齿。或劝其致仕，令谋曰：“齐王大事未毕，
吾何敢自安！”疾亟，屡上书劝进。是岁十月，禅代，令谋
竟先死，不能偿其志。